6-jarige gehospitaliseer ná onnie hom glo aanrandFoto: Verskaf. Die Oos-Kaapse departement van onderwys het ŉ ondersoek van stapel gestuur ná ŉ 6-jarige seun van dié provinsie glo so erg deur ŉ onderwyseres aangerand is dat hy in die hospitaal beland het. Edmund van Vuuren, DA-LP, het gesê die kind is op 13 Junie vanjaar glo deur sy onderwyser by Island View-plaasskool by Grootvleiplaas in die Alexandria-distrik voor ander leerders aangerand. “ŉ Strafregtelike saak is aanhangig gemaak en die kind is in Port Alfred in die hospitaal opgeneem.” Die DA het dié beweerde gedrag deur die onderwyser skerp veroordeel. “Geen kind moet onder enige omstandighede aan enige vorm van mishandeling onderwerp word nie,” het Van Vuuren gesê. Hy het gesê ouers vertrou dat hul kinders veilig sal wees wanneer hulle skool bywoon. “Die ANC-regering het dié vertroue verbreek.” Van Vuuren het bygevoeg dat hy vir Nicky de Bruin, die distriksdirekteur van die Sarah Baartman-onderwysdistrik, gekontak het om die saak onder die departement se aandag te bring. “Daar is vir my gesê dat die saak dringende aandag en ondersoek sal geniet.” De Bruin het Donderdagmiddag aan Maroela Media bevestig dat die ondersoek na die voorval in die finale stadium is en dat dit na verwagting teen einde vandeesmaand afgehandel sal wees en die departement dan daarvolgens sal optree. Hy het gesê die feit dat dit nou skoolvakansie is vertraag die proses deels. Die betrokke onderwyseres is nog werksaam by die skool en sal ná die vakansie aanmeld. Volgens De Bruin is die seun dieselfde dag nog uit die hospitaal ontslaan en sal die departement vir hom berading aanbied ná die voorval. Van Vuuren het gesê ŉ DA-regering sal dit as een van die hoofprioriteite stel dat kinders en ouers rustigheid sal hê dat hul kinders veilig is tydens skooltye. “Ek doen ŉ beroep op die LUR om streng gevolge in plek te stel vir onderwysers wat skuldig bevind word aan enige vorm van mishandeling en seker te maak die skuldiges ry aan die pen.” Hy het verder gesê in skokkende syfers wat deur Mandla Makaphula, LUR vir onderwys in die Oos-Kaap, bekendgemaak is, het dit aan die lig gekom dat 18 sake van fisieke- en seksuele aanranding van leerders deur onderwysers sedert 2015 plaasgevind het. “Wat nog meer skokkend is, is dat 60% van dié sake by laerskole plaasgevind het.” Volgens Makaphula is agt van die onderwysers in die 18 sake skuldig bevind, twee van die agt is afgedank as gevolg van die lyfstraf of aanranding, vier onderwysers het bedank en ses sake is nog nie afgehandel nie.